b'\n_START_ARTICLE_\nAleksandras Archangelskis\n_START_PARAGRAPH_\nAleksandras Archangelskis (rus. \xd0\x90\xd0\xbb\xd0\xb5\xd0\xba\xd1\x81\xd0\xb0\xd0\xbd\xd0\xb4\xd1\x80 \xd0\x90\xd0\xbb\xd0\xb5\xd0\xba\xd1\x81\xd0\xb0\xd0\xbd\xd0\xb4\xd1\x80\xd0\xbe\xd0\xb2\xd0\xb8\xd1\x87 \xd0\x90\xd1\x80\xd1\x85\xd0\xb0\xd0\xbd\xd0\xb3\xd0\xb5\xd0\xbb\xd1\x8c\xd1\x81\xd0\xba\xd0\xb8\xd0\xb9; 1892 m. gruod\xc5\xbeio 29 d. Kazan\xc4\x97 \xe2\x80\x93 1978 m. gruod\xc5\xbeio 18 d. Maskva) \xe2\x80\x93 TSRS aviakonstruktorius, technikos moksl\xc5\xb3 daktaras (1940 m.), nusipeln\xc4\x99s RTFSR mokslo ir technikos veik\xc4\x97jas (1947 m.), Socialistinio darbo didvyris (1947 m.).\n_START_SECTION_\nBiografija\n_START_PARAGRAPH_\nNuo 1912 m. dirbo Aerodinamikos laboratorijoje prie Maskvos auk\xc5\xa1tosios technikos mokyklos, kuriai vadovavo Nikolajus \xc5\xbdukovskis._NEWLINE__NEWLINE_1918 m. baig\xc4\x97 Maskvos auk\xc5\xa1t\xc4\x85j\xc4\x85 technikos mokykl\xc4\x85 ir \xc4\x97m\xc4\x97 dirbti Centriniame aerohidrodinamikos institute (rus. \xd0\xa6\xd0\x90\xd0\x93\xd0\x98)._NEWLINE__NEWLINE_Nuo 1922 m. A. Archangelskis tapo A. Tupolevo pad\xc4\x97j\xc4\x97ju, nuo 1926 m \xe2\x80\x93 pavaduotoju. Jie kartu projektavo ir band\xc4\x97 aeroroges ir gliserius. A. Archangelskis dalyvavo kuriant pirm\xc4\x85j\xc4\xaf TSRS visi\xc5\xa1kai metalin\xc4\xaf l\xc4\x97ktuv\xc4\x85 ANT-2, bombone\xc5\xa1ius ANT-4 (TB-1) ir ANT-6 (TB-3). Buvo vedantysis keleivinio l\xc4\x97ktuvo ANT-9 (1929 m.) konstruktorius, daug prisid\xc4\x97jo kuriant l\xc4\x97ktuv\xc4\x85 ANT-20 Maksim Gorkij._NEWLINE_4-ojo de\xc5\xa1imtme\xc4\x8dio prad\xc5\xbeioje A. Archangelskis A. Tupolevo OKB ima vadovauti brigadai, kuri projektuoja greit\xc4\x85j\xc4\xaf bombone\xc5\xa1\xc4\xaf SB (ANT-40). 1936 m. A. Archangelskis paskirtas vyriausiuoju SB bombone\xc5\xa1io konstruktoriumi ir pervestas \xc4\xaf gamykl\xc4\x85 Nr.22 Filiuose. Per kelerius metus buvo suprojektuotos kelios bombone\xc5\xa1io SB, buvusio pagrindiniu TSRS fronto bombone\xc5\xa1iu, modifikacijos._NEWLINE_1937 m. suimtas pagal melaging\xc4\x85 kaltinim\xc4\x85. Kal\xc4\x97damas dirbo specialiajame konstravimo biure. \xc4\xae laisv\xc4\x99 i\xc5\xa1\xc4\x97jo 1941 m._NEWLINE__NEWLINE_1939-1941 m. A. Archangelskio kolektyvas suprojektavo ir perdav\xc4\x97 serijinei gamybai pikiruojant\xc4\xaf bombone\xc5\xa1\xc4\xaf Ar-2, vykd\xc4\x97 bandomojo greitojo bombone\xc5\xa1io B konstravimo darbus._NEWLINE_1941 m. A. Archangelskis kartu su savo OKB evakuojamas \xc4\xaf Omske veikusi\xc4\x85 gamykl\xc4\x85 Nr. 166, kur visi jie \xc4\xafsiliejo \xc4\xaf Tupolevo OKB. A. Archangelskis buvo paskirtas A. Tupolevo pavaduotoju ir aktyviai dalyvauja kuriant ir derinant bombone\xc5\xa1\xc4\xaf Tu-2 ir paleid\xc5\xbeiant j\xc4\xaf \xc4\xaf serijin\xc4\x99 gamyb\xc4\x85._NEWLINE_1943 m. gr\xc4\xaf\xc5\xbeo \xc4\xaf Maskv\xc4\x85 ir dirbo gamykloje Nr.156, kur modernizavo Tu-2. Pasibaigus karui Archangelskis buvo A. Tupolevo de\xc5\xa1inioji ranka kuriant Tu-4 (JAV bombone\xc5\xa1io B-29 kopij\xc4\x85)._NEWLINE__NEWLINE_5-ojo de\xc5\xa1imtme\xc4\x8dio pabaigoje vadovavo darbams kuriant l\xc4\x97ktuv\xc5\xb3 Tu-14 \xc5\xa1eim\xc4\x85. V\xc4\x97liau, b\xc5\xabdamas pirmasis Tupolevo pavaduotojas, dirbo kuriant naujus OKB l\xc4\x97ktuvus ir j\xc5\xb3 modifikacijas. Dalyvavo tiek kuriant karinius, tiek keleivinius reaktyvinius l\xc4\x97ktuvus Tu-104, Tu-114, Tu-124, Tu-134 ir Tu-154.'